******

**БОСНА И ХЕРЦЕГОВИНА**

**ФЕДЕРАЦИЈА БОСНЕ И ХЕРЦЕГОВИНЕ**

**БОСАНСКО-ПОДРИЊСКИ КАНТОН ГОРАЖДЕ**

МИНИСТАРСТВО ЗА ОБРАЗОВАЊЕ, НАУКУ,

КУЛТУРУ И СПОРТ

BOSNA I HERCEGOVINA

FEDERACIJA BOSNE I HERCEGOVINE

BOSANSKO-PODRINJSKI KANTON GORAŽDE

MINISTARSTVO ZA OBRAZOVANJE, NAUKU, KULTURU I SPORT

BOSNIA AND HERZEGOVINA

FEDERATION OF BOSNIA AND HERZEGOVINA

BOSNIAN-PODRINJE CANTON GORAZDE

MINISTRY OF EDUCATION, SCIENCE,

CULTURE AND SPORT

„Službene novine Bosansko-podrinjskog kantona Goražde“ br. 2/17)

Na osnovu člana 83. Zakona o osnovnom odgoju i obrazovanju (“Službene novine Bosansko-podrinjskog kantona Goražde” broj: 5/16), članova 129. Zakona o srednjem obrazovanju i odgoju (“Službene novine Bosansko-podrinjskog kantona Goražde” br. 10/11 i 5/16) te člana 46. Zakona o predškolskom odgoju i obrazovanju Bosansko-podrinjskog kantona Goražde (“Službene novine Bosansko-podrinjskog kantona Goražde” br. 15/09, 7/14), Ministarstvo za obrazovanje, mlade, nauku, kulturu i sport Bosansko-podrinjskog kantona Goražde **d o n o s i :**

***PRAVILNIK***

***o pedagoško – stručnom nadzoru u predškolskim ustanovama, osnovnim i srednjim školama***

Član 1.

Ovim Pravilnikom uređuje se pedagoško-stručni nadzor nad radom predškolskih ustanova, osnovnih i srednjih škola, način i uvjeti obavljanja pedagoško-stručnog nadzora Pedagoškog zavoda Bosansko-podrinjskog kantona Goražde (u daljem tekstu: Pedagoški zavod) te ovlaštenja stručnog savjetnika za oblast obrazovanja.

Član 2.

(1) Pedagoško-stručni nadzor se vrši nad organizacijom, izvođenjem nastave i drugim oblicima odgojno-obrazovnog rada, radom nastavnika, odgajatelja, stručnih saradnika i saradnika u odgojno-obrazovnim ustanovama.

(2) Pedagoško-stručni nadzor, pored ostalog, obuhvata:

a) praćenje primjene i realizacije nastavnog plana i programa, odnosno ciljeva i zadataka, sadržaja, obima, oblika, metoda i postupaka odgojno-obrazovnog rada,

b) praćenje, proučavanje i analizu sistema obrazovanja i odgoja i predlaganje mjera za njegovo unapređenje i razvoj,

c) praćenje i unapređivanje nastavne tehnike i tehnologije i organizovanje obučavanja i usavršavanja nastavnika i saradnika za primjenu novih nastavnih sredstava i nove tehnologije,

d) praćenje rada nastavnika, stručnih saradnika i saradnika u nastavi, kao i rada direktora i pomoćnika direktora osnovne škole,

e) pružanje stručne pomoći u planiranju, programiranju i organizaciji odgojno-obrazovnog rada, ocjenjivanju i napredovanju učenika, a posebno nadarenih učenika.

Član 3.

(1) Pedagoško-stručni nadzor vrši Pedagoški zavod.

(2) Pedagoško-stručni nadzor vrše stručni savjetnici za oblast obrazovanja Pedagoškog zavoda.

(3) Izuzetno, za nastavni predmet vjeronauke stručni nadzor vrše Pedagoški zavod i vjerska zajednica.

Član 4.

(1) Stručni savjetnik za oblast obrazovanja samostalan je u obavljanju poslova pedagoško-stručnog nadzora.

(2) Stručni savjetnik za oblast obrazovanja odgovoran je direktoru Pedagoškog zavoda ako propusti obaviti nadzor ili ako prekorači ovlasti utvrđene ovim Pravilnikom.

Član 5.

Pedagoško-stručni nadzor obavlja se:

1. uvidom u izvođenje godišnjeg plana i programa rada odgojno-obrazovne ustanove,
2. uvidom u pedagošku evidenciju i dokumentaciju,
3. razgovorom s učenicima, roditeljima, nastavnicima, rukovodiocima i članovima stručnih tijela odgojno-obrazovne ustanove,
4. neposrednim praćenjem izvođenja nastave, internim testiranjem učenika i drugih oblika odgojno-obrazovnog rada, koji mogu biti nenajavljeni i najavljeni od strane Pedagoškog zavoda.

Član 6.

U obavljanju pedagoško-stručnog nadzora stručni savjetnik za oblast obrazovanja nadzire:

1. realizaciju godišnjeg programa rada odgojno-obrazovne ustanove,
2. organizaciju i realizaciju nastave i drugih oblika odgojno-obrazovnog rada u odgojno-obrazovnoj ustanovi,
3. redovitost i oblike mjerenja, testiranja, ispitivanja i ocjenjivanja učenika,
4. uspješnost mjerenjem ishoda učenja,
5. planiranje i realizaciju uvođenja nastavnika–pripravnika u odgojno-obrazovni proces- mentorski rad,
6. planirane i realizirane mjere poboljšanja.

Član 7.

Stručni savjetnik za oblast obrazovanja pruža stručnu pomoć nastavniku, odgajatelju, stručnom saradniku, saradniku, direktoru i pomoćniku direktora ustanove razgovorom, preporukom, konsultacijama i drugim oblicima pomoći - neposredno ili posredno, usmeno ili pismeno, odnosno pojedinačno ili grupno.

Član 8.

Rukovodilac odgojno-obrazovne ustanove, nastavnik, odgajatelj, stručni saradnik i saradnik čiji rad se nadzire dužni su stručnom savjetniku za oblast obrazovanja dati na uvid zatraženu dokumentaciju i evidenciju, druge podatke i obavijesti potrebne radi pedagoško-stručnog nadzora, te osigurati druge uvjete za nesmetano obavljanje pedagoško-stručnog nadzora.

Član 9.

(1) O obavljenom pedagoško-stručnom nadzoru stručni savjetnik za oblast obrazovanja sastavlja zapisnik.

(2) Zapisnici o pedagoško-stručnom nadzoru sadrže elemente koji su definisani obrascem PZ5a, PZ5b i PZ5c, koji su sastavni dio ovog Pravilnika.

(3) Na osnovu zapisnika Pedagoški zavod sastavlja izvještaj o pedagoško-stručnom nadzoru.

(4) Izvještaj o pedagoško-stručnom nadzoru sastoji se iz tekstualnog dijela i opće ocjene stanja i sadrži:

1. opis utvrđenog stanja,
2. mjere koje u školskoj ustanovi treba poduzeti radi otklanjanja utvrđenih nepravilnosti i nedostataka,
3. mjere koje se predlažu nadležnim tijelima ustanove.

Član 10.

(1)Osobe i ustanove u kojima je vršen pedagoško-stručni nadzor mogu podnijeti žalbu na izvještaj stručnog savjetnika za oblast obrazovanja direktoru Pedagoškog zavoda Bosansko-podrinjskog kantona Goražde u roku od sedam (7) dana od dana prijema istog.

(2)Odluka direktora Pedagoškog zavoda je konačna.

Član 11.

(1) Ovaj Pravilnik stupa na snagu danom donošenja, a naknadno će se objaviti u „Službenim novinama Bosansko - podrinjskog kantona Goražde“.

(2) Stupanjem na snagu ovog Pravilnika prestaje da važi Pravilnik o pedagoško-stručnom nadzoru u predškolskim ustanovama, osnovnim i srednjim školama i domovima učenika („Službene novine Bosansko - podrinjskog kantona Goražde“ broj: 14/13).

**Broj: 10-38- 3903 /16**

**Goražde, 29.12.2016.godine M I N I S T A R**

**Damir Žuga, prof.**